
Uznesenie Mestský súd Bratislava III v spore žalobcu: A. B., nar. XX.XX.XXXX, B. C. XX, XXX XX D., IČO: 33 437 327, zastúpeného: Advokátska kancelária JUDr. MUZIKA, s.r.o, Farská 39, 949 01 Nitra, IČO: 50 104 772, proti žalovanému: ABC Elektroinštalácie s.r.o., ul. 29. augusta 1524/24, 974 01 Banská Bystrica, IČO: 47 825 766, o zaplatenie 13.000,00 EUR s prísl., takto rozhodol: Súd konanie z a s t a v u j e . odôvodnenie: 1. Súd na zaplatenie súdneho poplatku vo výške 780,00 Eur vyzval výzvou zo dňa 18.02.2025, a to pod následkom zastavenia konania podľa § 10 ods. 1 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len „ZSuP“). 2. Výzva bola doručená právnemu zástupcovi žalobcu dňa 11.03.2025, pričom súdny poplatok za žalobu nebol v stanovenej lehote (10 dní od doručenia) uhradený. 3. Podľa § 5 ods. 1 písm. a) ZSuP poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 4. Podľa § 8 ods. 1 ZSuP poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. 5. Podľa § 10 ods. 1 ZSuP, ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 6. Podľa § 14 ods. 4 ZSuP, v konaní podľa tohto zákona koná a rozhoduje vyšší súdny úradník vrátane rozhodovania o zastavení konania. Sudca v konaní koná a rozhoduje o sťažnostiach proti rozhodnutiam vyššieho súdneho úradníka. Ak sa sťažnosti vyhovie v plnom rozsahu, rozhodnutie nemusí obsahovať odôvodnenie. 7. Podľa § 110 ods. 1 zákona č. 160/2015 Z. z. Civilného sporového poriadku v znení neskoršieho predpisov (ďalej len „C.s.p.“), ak má strana zástupcu so splnomocnením na celé konanie, doručuje sa písomnosť len tomuto zástupcovi. Písomnosť sa doručuje aj strane, ak strana má osobne v konaní niečo
vykonať alebo ak o tom súd rozhodne s ohľadom na povahu veci. Výzva na zaplatenie súdneho poplatku, ako aj procesné poučenia vydané súdom sa doručujú iba zástupcovi. 8. Podľa § 117 C.s.p. lehota je súdom alebo zákonom ustanovený časový úsek na vykonanie úkonu. 9. Podľa § 121 ods. 1, 2 C.s.p. lehota podľa tohto zákona môže byť určená podľa hodín, dní, týždňov, mesiacov a rokov. Do plynutia lehoty určenej podľa dní sa nezapočítava deň, keď nastala skutočnosť určujúca začiatok lehoty. 10. Podľa § 121 ods. 4 C.s.p., ak koniec lehoty pripadne na sobotu alebo deň pracovného pokoja, je posledným dňom lehoty najbližší nasledujúci pracovný deň. 11. Výzva bola doručená právnemu zástupcovi žalobcu dňa 11.03.2025 a lehota na zaplatenie súdneho poplatku za žalobu začala plynúť dňa 12.03.2025. Žalobca nezaplatil súdny poplatok za žalobu v lehote 10 dní odo dňa doručenia výzvy, napriek tomu, že o následku nezaplatenia súdneho poplatku za žalobu bol vo výzve riadne poučený, súd rozhodol tak, ako je uvedené vo výroku tohto uznesenia a predmetné konanie zastavil. 12. V zmysle vyššie citovaných zákonných ustanovení, keď žalobca napriek výzve súdu a poučeniu o možnosti zastavenia konania, nezaplatil súdny poplatok za žalobu a súd ešte nezačal konať vo veci samej, súd konanie zastavuje. V Bratislave 09. apríla 2025 Poučenie: Proti tomuto uzneseniu podľa § 14 ods. 1 zák. č. 71/1992 Zb odvolanie nie je prípustné. Proti tomuto uzneseniu je možné podať sťažnosť v lehote 15 dní odo dňa doručenia uznesenia na tunajšom súde. V sťažnosti sa popri všeobecných náležitostiach podania (§127 C.s.p.) uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Podľa § 14 ods. 3 zákona č. 71/1992 Zb. v sťažnosti proti rozhodnutiu o zastavení súdneho konania pre nezaplatenie súdneho poplatku nemožno namietať skutočnosti, ktoré nastali po uplynutí lehoty na zaplatenie súdneho poplatku.

